དང་པོ་འདུལ་བ་སྟོད་ལུགས་དང་འབྲེལ་ཡོད་རྒྱལ་པོ་ཁྲི་རྩེ་འབུམ་ཞེས་པ་དེ་ཁྲི་སྲོང་གོང་དུ་ཡིན་མིན་གྱི་གནད་དོན་རེད།འདིའི་སྐོར་གྱི་གནས་ཚུལ་ཁ་གསལ་ཅན་ནི་སྒ་སྟོན་བསྟན་པའི་ཤན་འབྱེད་ལྷག་ཙམ་ཞིག་མེད།གཞུང་འདི་ཉིད་ཀྱི་གོ་རིམ་བཤད་སྟངས་ལ་བལྟས་ན་ཁྲི་ཙེ་འབུམ་དེ་ཁྲི་སྲོང་སྔོན་དུ་ཡིན་པ་དང་།ཁྲི་ཙེ་འབུམ་དང་ཁྲི་སྲོང་བར་དུ་བོན་གྱི་འདུལ་བསྟན་དར་ཞིང་སླར་ཡང་ཁྲི་སྲོང་སྐབས་ནུབ་སྐོར་ཉིན་མོའི་སྣང་བ་ལྟར་དུ་གསལ་པོ་བྱུང་རུང་།ལུང་འདྲེན་བཅད་གཏུབ་དང་འགྲེལ་བཤད་རྒྱག་ཕྱོགས་དབང་གིས་གོ་དཀའ་བར་བཟོས་སྟབས་འདིར་རྒྱ་ཆེའི་གཟིགས་མོ་བ་ཡོངས་ལ་ངོ་སྤྲོད་ཚུལ་དུ་ཚན་བཤུས་བྱས་ཏེ་ཕུལ་ན་མ་གཏོགས་གཞན་བྱ་ཐབས་དཀོན།སྒ་སྟོན་བསྟན་པའི་ཤན་འབྱེད་རྒྱལ་ཤོད་བླ་ཆུང་གཡུང་དྲུང་འཇིགས་མེད་ཀྱིས་༢༠༠༩ལོར་བལ་ཡུལ་ནས་དཔར་དུ་བསྐྲུན་པ་ཤོག་ངོས་༣༨ལས།སྟོད་ལུགས་བཙད་པོ་ཁྲི་ཙེ་འབུམ་གྱི་རིང་།དང་ར་ཁྲི་སྙ་སྟག་གཟིགས་ཡུལ་ནས་བསྙེམས།རྗེ་ཡི་ཐུགས་ཉིད་འབངས་ཀྱི་གཡར་གདམ་མཛད།གསས་མཁར་སུམ་བརྒྱ་དྲུག་ཅུ་བཞེངས་སུ་གསོལ།བོན་གྱི་བསྟན་པ་ཤིན་ཏུ་དར་ན་ཡང་།།སྣོད་ལྡན་འགའ་ལ་ཐུན་མོང་མ་སྤྱད་པས།ཡར་ལུང་འཕན་ཐང་རྩེ་ཡི་གསས་ཁང་ལ།།གཤེན་པོ་ལྔ་བརྒྱ་སོ་ལྔ་གྲུབ་པ་ཐོབ།ཉི་ཟླའི་འཆར་ནུབ་རེ་མོས་འབྱུང་བ་བཞིན།ཁྲི་སྲོང་ལྡེ་བཙན་སྐུ་རིང་བོན་ནུབ་ལ།ཞེས་པའི་གཞུང་ལ་བལྟས་ན་ཁྲི་ཙེ་འབུམ་དང་ཁྲི་སྲོང་ལྡེ་བཙན་གཉིས་དུས་རིམ་སྔ་ཕྱི་གང་འདྲ་ཡིན་མིན་མཁས་བླུན་སུས་ཀྱང་གཞལ་ནུས་པ་ཡིན།གལ་ཏེ་ཁྲི་ཙེ་འབུམ་ཞེས་པ་དེ་སྐྱི་ལྡེ་ཉི་མ་མགོན་གྱི་སྲས་རྒྱུད་དུ་འདོད་དགོས་ན་སྒ་སྟོན་གྱི་བསྟན་འབྱུང་ནས་གསལ་བ་འདི་ནི་བཤད་པའི་གོ་རིམ་ཡོངས་སུ་ནོར་བར་འགྱུར་ཏེ།བོན་གྱི་བསྟན་པ་ཤིན་ཏུ་དར་ན་ཡང་།ཞེས་པའི་ལྷག་བཅས་རྒྱན་སྡུད་ཀྱི་ཕྲད་ཀྱི་འདྲེན་བྱ།ཉི་ཟླའི་འཆར་ནུབ་རེ་མོས་འབྱུང་བ་བཞིན།།ཁྲི་སྲོང་ལྡེ་བཙན་སྐུ་རིང་བོན་ནུབ་ལ།ཞེས་པ་དེ་བསྟེན་མོད།ཕྲད་དེ་ཉིད་ཀྱིས་ཚིག་རྐང་ཕྱི་མ་གཉིས་འདྲེན་མི་ནུས་པར་འགྱུར་ཏེ།ཚིག་རྐང་དང་པོའི་བསྟན་བྱ་བོན་གྱི་བསྟན་པ་ཤིན་ཏུ་དར་ས་དེ་ནི་རྒྱལ་པོ་ཁྲི་ཙེ་འབུམ་གྱི་སྐུ་རིང་ཡིན་པ་གང་ཞིག་དེ་ཉིད་ཁྲི་སྲོང་གི་རྗེས་སུ་ཡིན་ཕྱིར།དེ་ན་འགྲེལ་བཤད་མང་པོ་མི་དགོས་པར་བསྟན་པའི་ཤན་འབྱེད་ལས་གསལ་བའི་འདིའི་སྐོར་གྱི་ནས་ཚུལ་ཆ་ཚང་དཔར་འདེབས་ནས་བསྐུར་ཆོག་པ་ཞུ།